text: Minister sagde først nej. Nu er det blevet til et måske
  18 marts 2014 kl. 17.48
  Tønders borgmester fik først nej fra miljøministeren. Men nu vil hun overveje, om staten vil være med til at vedligeholde digerne.
  Tønders borgmester Laurids Rudebeck havde bedt om hjælp til at vedligeholde digerne.
  - At vedligeholde og reparere digerne er en tung økonomisk belastning, som i værste fald kan slå bunden ud af kommunekassen. Det forekommer ubegribeligt, at staten med 5,6 mio. danskere vil overlade sikringen af både Rømø-dæmningen og digerne ved vores del af Vadehavet til 38.500 borgere i Tønder Kommune, siger Laurids Rudebeck.
  Men miljøminister Kirsten Brosbøl sagde først nej.
  Det har hun dog nu modificeret.
  - Jeg har også i min korte tid som minister observeret, at staten visse steder giver statsligt tilskud, mens at man ikke gør det andre steder. Jeg vil derfor nu bede Kystdirektoratet igangsætte en analyse, der bl.a. beskriver, hvilke risici der er nu og fremadrettet for de danske kyster. I den forbindelse vil det være naturligt også at kigge på forskellen i finansiering, siger Kirsten Brosbøl.
  .
  